Morten Bødskov (S), 2025-01-28:
Der er jo ikke uenighed om, at der er et problem.
Det, vi har vurderet, er at finde den rigtige løsning.
Det, som vi foreslår her – og forslaget, vil, som jeg sagde, med stor sandsynlighed indgå i den handleplan mod racisme, som udlændinge- og integrationsministeren drøftede med partierne –
er så at sikre, at de her afgørelser fra Ligebehandlingsnævnet fremover skal sendes til bevillingsmyndighederne.
Det tror vi er mest effektivt, og vi mener ikke, det er nødvendigt at ændre restaurationsloven.
Så jeg tror sådan set, at vi når det samme mål.
Det er sådan set en håndsrækning til SF.
Der er ikke uenighed om, at der kan være problemer, men vi skal finde den rigtige løsning, som gør, at dem, der rent faktisk træffer afgørelser, også har det bedst mulige grundlag at gøre det på.
Det har de, hvis de får de her afgørelser, og de vil nu med det her forslag blive sendt til dem.
Tak for det, formand.
Der er ingen som helst tvivl om, at det er et vigtigt emne.
For vi skal som samfund aldrig acceptere, at mennesker i nattelivet bliver udsat for diskrimination, uanset om det er åbenlys diskrimination eller det er forklædt bag dårlige undskyldninger om eksempelvis at have de forkerte sko på, eller at natklubben lige pludselig er blevet fyldt.
Alle skal kunne gå i byen og have det sjovt og feste sammen uden at opleve forskelsbehandling.
Derfor skal vi gribe ind over for diskrimination i nattelivet.
Men SF's forslag vil ikke i praksis løse problemet.
SF foreslår, at restaurationsloven ændres, så bevillingsmyndighederne skal lægge vægt på afgørelser fra Ligebehandlingsnævnet, hvis der f.eks. har været en sag om et bar, der diskriminerer.
I beslutningsforslaget fra SF står der, at bevillingsmyndighederne i dag ikke kan lægge vægt på Ligebehandlingsnævnets afgørelser, og det er altså ikke korrekt.
Det siger restaurationsloven.
Hvad betyder det så?
Ja, det betyder, at bevillingsmyndighederne allerede i dag kan lægge vægt på afgørelser om forskelsbehandling fra Ligebehandlingsnævnet, og det er derfor, det ikke er nødvendigt at ændre restaurationsloven, og det vil i praksis heller ikke gøre nogen forskel alene at ændre restaurationsloven.
Men jeg er enig med SF i, at vi skal sikre, at bevillingsmyndighederne bliver gjort bekendt med afgørelser fra Ligebehandlingsnævnet.
Derfor foreslår vi i regeringen, at afgørelser fra Ligebehandlingsnævnet fremover skal sendes til bevillingsmyndighederne.
Det initiativ forventer vi kan indgå i regeringens kommende handlingsplan mod racisme, som udlændinge- og integrationsministeren drøfter med partierne.
Derudover foreslår SF at hæve godtgørelsen, når mennesker oplever etnisk forskelsbehandling i nattelivet.
Ligebehandlingsnævnet træffer jo afgørelser om en eventuel godtgørelse ved forskelsbehandling ud fra en samlet vurdering af de konkrete omstændigheder, som det hedder sig, og selvfølgelig i den enkelte sag.
Godtgørelsen ved forskelsbehandling på grund af race eller etnisk oprindelse svarer til den godtgørelse, der tildeles ved andre former for forskelsbehandling uden for arbejdsmarkedet.
Når det er sagt, er det fortsat vigtigt at sikre, at ingen som sagt udsættes for diskrimination på baggrund af race eller etnisk oprindelse, hverken i nattelivet, i dagligdagen eller på arbejdsmarkedet, for det er uacceptabelt.
Regeringen kan derfor heller ikke støtte beslutningsforslaget fra SF.
Tak for ordet.